Abdillah Murad bin Md. Shari

Biografi

Abdillah Murad Md. Shari dilahirkan pada 1 Julai 1982 di Felda Sendayan, Seremban, Negeri Sembilan dan beliau merupakan anak kelima daripada sepuluh adik-beradik secara keseluruhan.

Kerjaya muzik (1998-2010)

Pada awal tahun 1998, Achik memulakan kerjaya awal seni muzik dengan menceburi dunia nyanyian ketika beliau berusia 14 tahun serta membentuk kumpulan muzik yang dinamakan sebagai Spin. Beliau juga mengetuai Kumpulan Spin selaku vokalis utama pada tahun 90-an malah lagu yang popular pada masa itu ialah single pertama bersama Spin berjudul Dekat Disayang Jauh Dikenang, manakala single kedua ialah Mengusung Rindu, dan single ketiga yang dimuatkan dalam album Roda Roda Rindu iaitu Insan Ku Sayang Kini Menghilang. Selain itu, Achik pernah melancarkan empat kompilasi album studio bersama Spin malah mula beralih sebagai penyanyi duet bersama rakan duetnya, Siti Nordiana. Achik Spin juga dikenali sebagai seorang penyanyi lagu pop Melayu, balada, pop rock serta irama tradisional Melayu pada awal tahun 1998 sehingga tahun 2010 dalam usia beliau yang muda.

Duo Achik & Nana

Selain berkecimpung selaku vokalis utama Kumpulan Spin, Achik juga terdahulu dikenali menerusi pasangan duet bersama penyanyi Nana, yang merupakan rakan akrab dan teman duet kepada Achik. Mereka juga pernah mengenali sesama sendiri ketika zaman remaja di Negeri Sembilan sebelum sama-sama menyertai studio rakaman muzik yang berada di bawah naungan FMC pada peringkat awal. Pasangan duet Achik & Nana ini telah memikat hati pendengar muzik dan pernah berada di puncak populariti pada tahun 2000 sehingga tahun 2005 dengan membariskan dua buah album kompilasi mereka, malah single mereka yang popular pada masa itu adalah lagu yang berjudul Paling Comel, hasil ciptaan komposer Aidit Alfian. Di samping itu, single tersebut ketika itu menjadi hit paling popular yang telah menarik perhatian peminat muzik sehingga ke masa kini. Selepas kejayaan single pertama mereka pada 2003, Achik & Nana muncul dengan single kedua iaitu Setia Menanti dan juga terkenal dengan lagu tradisional Irama Malaysia, iaitu Benang Emas yang dimunculkan pada tahun 2005 malah ia pernah dicalonkan dalam program rancangan TV3, Muzik-Muzik 18. Pada masa yang sama, duo Achik & Nana muncul pada akhir tahun 2009 dengan mengeluarkan single terakhir mereka iaitu Cari Ketenangan, yang merupakan sebagai rakaman terakhir bagi pasangan duet ini.

Televisyen dan filem (2001- 2005)

Di samping beliau aktif dalam nyanyian, Achik juga pernah diundang untuk berlakon bersama pelakon-pelakon terkenal di Malaysia malah beliau memainkan peranan sebagai watak utama menerusi drama telefilem pada peringkat permulaan. Lakonan pertama Achik yang muncul pada tahun 2002 ialah drama telefilem yang berjudul Demi arahan pengarah Zalie Salim terbitan FMC. Achik memegang watak utama sebagai pelajar kolej yang sering bersosial dengan rakan, malah berjumpa seorang gadis yang lama-lama menyukai satu sama lain sehingga pada suatu malam berlaku kejadian aneh apabila beliau terpalit dengan pembunuhan yang tidak dilakukannya. Telefilem tersebut membariskan beberapa pelakon drama yang sedang meningkat naik ketika itu seperti Bell Ngasri, Anne Ngasri, Darling Ngasri, serta membariskan Kumpulan Spin sebagai tetamu jemputan bagi menjayakan telefilem tersebut.
Selain itu, Achik pernah membintangi filem pertama pada tahun 2003 iaitu Diari Romeo dengan membawa watak sebagai Dani, seorang lelaki yang tidak berkeyakinan dan selalu mengikut kehendak ibunya sehingga mula mengikut jejak ayahnya bagi mencari teman wanita idaman sebagai pilihan utama. Achik bergandingan bersama dengan pelakon Zachery  daripada bekas ahli kumpulan muzik X-Factor, Sharifah Nadia, serta dibantu oleh aktres terkenal Aida Khalida, Rosnah Johari, di samping gabungan bersama pelakon veteran terkenal Malaysia iaitu Allahyarham M.Rajoli, Allahyarham Zami Ismail dan Datuk Jalaluddin Hassan sebagai watak sampingan bagi filem tersebut. Achik dipilih sebagai Pelakon Harapan Lelaki menerusi filem Diari Romeo.
Pada masa yang sama, Achik serta penyanyi Syura Badron, Nana, dan juga hasil kerjasama bersama pelakon popular iaitu Ezany Nizariff pernah membintangi telefilem berjudul Helah pada 2002 yang membawa watak sebagai Remy, pemuda remaja yang sering dikelilingi konflik antara percintaan dan cabaran demi bersama kekasih. Achik juga bergandingan bersama Nana buat kali kedua dalam telefilem romantik yang berjudul Prahara yang membawa watak sebagai pemuda yang berjaya menambat hati pasangan hidup.
Seterusnya, Achik ditampilkan selaku penampilan undangan khas bersama Syura yang membawa watak sebagai Azman menerusi telefilem Pelakon Popular bersama pelawak veteran iaitu Sathiya, Allahyarham Zaibo, Abon dan Radhi Khalid serta pelawak yang merupakan bekas ahli Kumpulan Senario iaitu Saiful Apek juga terlibat dalam drama ini pada tahun 2003. Namun, lakonan terakhir yang beliau muncul di kaca TV pada tahun 2005 sebagai pelakon utama ialah drama telefilem yang berjudul Sifu terbitan ASTRO.
Achik telah menerima pengiktirafan sebagai Bintang Harapan Lelaki dalam Festival Filem Malaysia yang ke-17 kerana bakat beliau yang terserlah dalam lakonan filem Diari Romeo buat kali pertama. Penglibatan Achik dalam lakonan juga telah memberi inspirasi buat dunia seni dan diiktiraf sebagai artis terbaik sehingga pada tahun 2006.

Perkahwinan

Achik Spin berkahwin pada tahun 2005 bersama wanita pilihan beliau, iaitu H.M Rose Zaitul Suriani Wati Maarof dan mempunyai tiga anak perempuan iaitu Puteri Sumayya, 6 tahun, Puteri Saffiya, 7 tahun, dan anak sulungnya Puteri Rania yang meninggal dunia pada tahun 2007 hasil daripada perkahwinan Achik dan isterinya selama 5 tahun. Beliau juga merupakan abang ipar kepada penyanyi dan pelakon Farhan Maarob atau lebih dikenali sebagai Farhan Haidid.

Perniagaan

Bermula pada tahun 2006 selepas kejayaan beliau bersama kumpulan Spin, beliau akhirnya telah mengusahakan perniagaan bersama abangnya dalam bidang penerbitan di bawah syarikat yang dinamakan sebagai Spire Spin Sdn. Bhd.
Pada masa yang sama, syarikat yang menjalankan pelbagai urusniaga penerbitan buku itu mempunyai cawangan di Seremban dan Johor Bahru.
Selain itu, beliau juga usahakan perniagaan kedua iaitu produk yang berasaskan perubatan iaitu herba dan ubat-ubat tradisional yang beroperasi sejak akhir tahun 2007 sehingga kini telah diambil alih oleh isterinya dan diuruskan sepenuhnya selepas peninggalannya.
Walaupun beliau sering sibuk dengan perniagaan, namun beliau juga tidak pernah mengabaikan bidang nyanyian yang merupakan sebahagian daripada dirinya yang digemari Achik sehingga kini.

Meninggal dunia

Pada 17 April 2010, Achik telah terlibat dalam satu kemalangan jalan raya yang meragut nyawanya. Kereta yang dinaiki oleh Achik bersama rakannya, Salihin Md. Noor, 28, iaitu 2005 Toyota Estima XR40 (MPV) juga telah berlanggar dengan papan tanda jalan di KM 14.7 Lebuhraya Kajang-Seremban (Lekas) susur keluar dari Pajam lebih kurang jam 6:00 petang dan ia telah meletup dan hangus terbakar. Bagaimanapun, Achik telah meninggal dunia di tempat kejadian itu akibat mengalami pendarahan di kepala dan beberapa kecederaan anggota badan yang mengakibatkan beliau telah tercampak keluar dari kereta selepas ia meletup, manakala rakannya terselamat dan mengalami cedera ringan di bahagian tangan kanannya.
Kemalangan itu dipercayai berlaku sewaktu Achik dalam perjalanan pulang ke rumahnya di Seremban setelah selesai menjalani satu program hiburan yang menjemput beliau sebagai artis jemputan, iaitu Rancangan Gah 1 di RTM, Angkasapuri, bersama dengan rakan duetnya Siti Nordiana (Nana), yang ketika itu muncul dengan mempromosikan single terbaru mereka yang berjudul Cari Ketenangan hasil ciptaan sepenuhnya oleh komposer terkenal Ajai, iaitu rakaman yang terakhir bagi pasangan duet ini dan ia pernah dibawakan oleh Achik & Nana dalam temubual mereka pada tahun 2010 menerusi rancangan Jangan Tidur Lagi terbitan TV3, dan single baru yang dicipta oleh Achik, iaitu Engkau Yang Ku Cinta pada awal petang itu sebelum berlakunya kejadian yang telah menimpa Achik.
Jenazah Achik Spin telah dibawa ke kediaman rumahnya di Taman Desa Rose, Ampangan, untuk dimandikan dan dikafankan serta memberi penghormatan terakhir kepada Allahyarham Achik Spin. Akhirnya, jenazah beliau telah selamat dikebumikan di Tanah Perkuburan Islam Makam Tuan Haji Said, Seremban, Negeri Sembilan pada pukul 1:00 petang selepas solat Zohor.
Kematian beliau juga turut dirasai malah dihadiri oleh beberapa rakan artis yang terlibat dalam upacara pengebumian Achik Spin seperti penyanyi Tomok, Hafiz Hamidun, Dato' Hattan, Razlan (Lan Solo) yang merupakan bekas vokalis Kristal, termasuklah rakan duet yang merupakan teman rapat beliau iaitu Nana, dan anggota kumpulan Spin (Ayie, Tal dan Raymie) juga turut hadir dalam upacara tersebut. Mereka telah merakamkan ucapan takziah buat keluarga beliau atas pemergian Allahyarham Achik.
Meskipun Allahyarham Achik yang merupakan kehilangan terbesar buat industri muzik, lagu-lagu dan lirik dendangan beliau akan sentiasa menjadi siulan dan menjadi pengubat rindu buat para peminat bagi penyanyi kumpulan Spin ini dan juga khususnya pada semua pelapis untuk dunia seni hiburan tanah air.

Legasi

Selepas kematiannya dalam lapan tahun lalu, beliau sebelum ini pernah berhasrat untuk kumpulan Spin bergiat aktif semula dan juga ingin mencipta nama di persada dunia industri hiburan muzik selepas kumpulan ini telah menyepi dari dunia seni tetapi hajat terakhir Allahyarham Achik untuk mengembalikan semula kegemilangan Spin tidak kesampaian sejak kehilangan beliau yang meninggal dunia akibat kemalangan jalan raya pada akhir tahun 2010. Bahkan, kumpulan tersebut juga tiada perancangan bagi menggantikan beliau selaku vokalis untuk menyambung legasi tersebut dan mereka hampir putus asa selepas kehilangan beliau yang tiada galang gantinya malah rindu dengan kelunakan suara beliau. Kini, adik-beradiknya juga telah mengikut jejak langkah beliau untuk meneruskan semula legasi beliau yang ditinggalkan dan diwarisi oleh beliau dalam industri muzik tempatan. Atas permintaan ramai tentang kelibat Spin, kumpulan tersebut telah memutuskan bahawa adik kepada Achik Spin, iaitu Awis atau nama sebenarnya, Arwis Qarani Md Shari, menjadi teraju utama kumpulan tersebut bagi menggantikan Achik sebagai vokalis asal yang mengetuai Spin. Selain itu, kumpulan Spin telah menampilkan single terbaru iaitu Sakit Terpanah ciptaan sepenuhnya daripada komposer Zul 2 By 2 pada akhir tahun 2015. Mereka mengambil masa sebulan untuk menyiapkannya sebelum diterbitkan dua bulan kemudian. Selepas single baru pada 2015 dihasilkan, Fidaz dan Shah serta bekas gitaris kedua asal Spin, Ayie, mengundurkan diri dari kumpulan tersebut kerana perselisihan faham antara mereka.
Selain itu, adik kedua kepada Allahyarham iaitu Khalis Md. Shari, atau lebih dikenali dengan panggilan Khalis juga telah mengendalikan kumpulan yang dinamakan sebagai Real Spin bersama dengan dua ahli yang merupakan bekas ahli kumpulan Spin yang asal selepas pengunduran mereka pada tahun 2001, iaitu pemain gitar Aidelah Ahmad atau panggilannya Aidel, manakala Norazren Kamil atau Azren yang merupakan pemain gitar bass kumpulan tersebut dan kemasukan anggota baru iaitu pemain dram Real Spin, Aiman, juga menerajui kumpulan itu untuk menyambung semula perjuangan Spin. Malah, mereka telah menerbitkan single pertama Real Spin yang berjudul Halusinasi Diri pada akhir tahun lalu. Kini, mereka akhirnya muncul dengan single baru yang berjudul "Semakin Rindu" pada pertengahan tahun 2017 hasil kerjasama bersama komposer Cuna Alfian dan Atan Alfian.
Manakala, adik bongsu kepada Achik iaitu Tajul Ariff Noor bin Md Shari, atau lebih mesra dengan panggilan Tajul, juga telah berhasrat untuk meneruskan semula legasi nyanyian yang diamanahkan oleh Achik serta adik-beradiknya. Tajul sebelum ini pernah menganggotai kumpulan nasyid yang berada di bawah bimbingan Munif Hijjaz yang merupakan anggota nasyid daripada kumpulan Hijjaz, iaitu Akhdan, yang ketika itu kumpulan nasyid yang menyanyikan berkonsep kerohanian, tetapi beliau membuat keputusan dengan mencuba nasibnya untuk bergerak sebagai penyanyi solo. Pada masa yang sama, beliau mempunyai single terbaru yang berjudul Sedalam-Dalam Rindu ciptaan sepenuhnya komposer Alam terbitan FMC Music. Lagu itu telah diterbitkan pada akhir tahun 2016 dan telah mencapai lebih daripada 11 juta tontonan menerusi laman YouTube sehingga kini. Ia ialah lagu dedikasi khas bagi mengenang jasa Allahyarham Achik sepanjang penglibatan beliau dalam industri muzik tanah air.